Deputatul PNL Ovidiu Raeţchi a afirmat că se conturează două variante de premier după alegerile parlamentare, Dacian Cioloş şi Liviu Dragnea, considerând ultima variantă ca ”o catastrofă”, în condiţiile în care PSD ar putea forţa mâna preşedintelui Iohannis să-l desemneze pe Dragnea recurgând la ameninţări cu suspendarea.

”Aşa cum arată lucrurile acum, în toamnă se conturează - subtil, progresiv - o luptă în jurul a două variante de premier: Cioloş, sprijinit de PNL (pentru un guvern politic, dar şi cu specialişti independenţi) şi Dragnea, sprijinit cu jumătate de gură de PSD (atât cât le permite statutul lui de condamnat penal)”, scris Ovidiu Raeţchi pe Facebook.

Raeţchi atenţionează că un eventual refuz al preşedintelui Klaus Iohannis de a-l desemna pe Dragnea conducerea viitorului Executiv, există riscul ca social-democraţii să recurgă la ameninţarea cu suspendarea din funcţie a şefului statului. ”Ar fi o catastrofă ca PSD să nu asume deschis nominalizarea lui Dragnea, să câştige alegerile şi apoi să meargă cu numele acestuia la Cotroceni, forţând mâna preşedintelui Iohannis cu ameninţări de suspendare”, consideră liberalul.

În aceste circumstanţe, PNL ar trebui să împiedice un eventual succes al PSD în alegeri printr-o deschidere mai mare a partidului care să-i asigure victoria.

”Cred că ar fi foarte util ca (...) liberalii să deschidă cât mai mult dialogul cu mişcările civice locale, cu partidele emergente şi cu experţii tineri, apolitici, dar cu potenţial guvernamental”, a conchis Raeţchi.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.